Tätä vappua ei muisteta palavista puheista vaan terävistä kepeistä, joita ei taida olla olemassakaan. Tapahtumilla on päätoimittajan mukaan kahdenlaisia seurauksia.

Kuvassa poliisit katkovat tylppäpäisiä lippukeppejä.



Kerrataan ensin lyhyesti uutisiksi nousseet tapahtumat Helsingissä 1.5.2014:

10.50: mellakkapoliisit motittavat anarkistien mustan blokin Rautatientorilla juuri ennen vappumarssin lähtöä ja ottavat kiinni kuusi mielenosoittajaa. 11.25: musta blokki päästetään liikkeelle muun marssin ollessa jo kaukana matkalla kohti Hakaniemen toria. Yksi mielenosoittaja otetaan kiinni Pitkänsillan kupeessa. 12.15: poliisi ottaa Hakaniemen torilla kiinni kaksi vasemmistonuorta ja palkatun autonkuljettajan, joka toimi myös marssin järjestyksenvalvojana. 15.30: kiinniotetut vasemmistonuoret ja kuljettaja vapautetaan ilman syytteitä tai sakkoja. 17.00: muille Kisakeskuksen poliisiputkaan viedyille mielenosoittajat annetaan sakkoja ja heidät vapautetaan.

Poliisi suoritti siis kaksi kiinniotto-operaatiota. Ensin marssin lähtöpaikalla otettiin kiinni mustan blokin jäseniä, joita provosoitiin ensin puoli tuntia estämällä heidän lähtönsä marssille. Toinen operaatio sijoittui marssin toiseen päähän, jossa otettiin kiinni tavaroitaan pakanneet Etelä-Suomen Vasemmistonuorten blokin ääniauton kuljettaja sekä dj ja tämän paikalle osunut puoliso. Tässä yhteydessä katkottiin Vasemmistonuorten blokissa heiluneiden punalippujen tankoja.

Marssin järjestelytoimikunta oli sopinut poliisin kanssa, että musta blokki sijoitetaan marssin hännille. Ylimääräinen pidättely ja siten kulkueen hajottaminen oli poliisin oma ratkaisu. Kiinniottojen perusteiksi sanottuja astaloiksi teroitettuja lippukeppejä poliisi ei ole esitellyt. Vasemmistonuorten autossa olleet ”vastaavanlaiset liput” on poliisin kiertoilmaus sille, ettei itsekin monta kertaa kantamieni keppien päitä ollut teroitettu.

Näyttävät poliisioperaatiot ovat tarpeen niin pelottelemaan yleisöä kuin vakuuttelemaan rahoittajia. Samalla ne tietysti myös ruokkivat itseään – mielivaltainen tai ylimitoitettu viranomaistoiminta saa aikaa vastareaktion, joka vaatii entistä mielivaltaisempaa ja ylimitoitetumpaa viranomaistoimintaa. Vapun tapahtumat onkin poliisin osalta helppo nähdä jatkona Kiakkovierasjuhlien häiriöille. Poliisi pitää myös kiinni hyvistä vanhoista vallankäytön tavoista eikä ikinä myönnä virheitään.

Antti Rautiainen mainitsi illalla Twitterissä, että ”oli kyllä onnenpotku, että poliisit kävivät sikailemassa myös Vasemmistonuorille, muutenhan kaikki perseily olisi kuitattu olankohautuksella”. Arvio osuu varmasti oikeaan ja herättää samalla kysymyksen, miksi poliisi halusi vetää marssin järjestelytoimikuntaankin kuuluvat Vasemmistonuoret mukaan anarkistien vastaiseen operaatioonsa. Medialle se tietysti sopii, harjoittihan se samaa leimaamista jo Kiakkovierasjuhlien lieveilmiöiden jälkiselvittelyissä.

Ehkä kaikki on vain sattumaa, sillä salaliittoteoria siitä, että poliisi tahallaan häiritsisi vappua juhlivia vasemmistonuoria on yhtä uskottava kuin väite poliisijohtajan harjoittamasta huumekaupasta.

Riippumatta poliisin toiminnan vaikuttimista, seurauksia on ainakin kahdenlaisia: Vasemmistonuoret liitetään mediassa jälleen väkivaltaisiin tapahtumiin, joiden aiheuttajia tai väkivaltaisia osapuolia sen jäsenet eivät ole. Pahimmillaan tämä marginalisoi eduskuntapuolueen nuorisotyötä tekevän järjestön toimintaa ja sysää sen samaan alaviitteeseen esimerkiksi Porissa häiriköineen äärioikeistolaisen järjestön kanssa.

Toiseksi tapahtumat asettavat työväenluokan jäsenet toisiaan vastaan sen sijaan, että he taistelisivat yhteisrintamassa työnsä tulosten oikeudenmukaisesta jakamisesta tai demokratian parantamisesta pääomavallan kustannuksella. Tämä ei tarkoita vain työtään tekevien poliisien ja vappumarssijoiden epäreilua kädenvääntöä vaan vastakkainasettelua niiden tavallisten ihmisten välillä, jotka luottavat tai eivät luota poliisiin.

Niko Peltokangas

Kirjoittaja on Liberon päätoimittaja, joka työskentelee myös Vasemmistonuorten tiedottajana. Omassa vappupuheessaan Raahessa hän ennusti niin vasemmiston marginalisoinnin kuin työväenluokan sisäisen vastakkainasettelunkin. Kirjoituksen tiedot perustuvat marssin osallistujien, järjestäjien ja kiinniotettujen kertomuksiin.

EDIT: Korjattu kiinniotettujen määrää ja lisätty Pitkänsillan luona tapahtunut kiinniotto.

EDIT: Kun tarpeeksi monta kertaa asiasta huomautettiin, poliisi teki poikkeuksen.